ব্রিসবেন ইন্টারন্যাশানল ওপেন টেনিস টুর্নামেন্টের কোয়ার্টার ফাইনালে বিদায় নিলেন রাফায়েল নাদাল। হারলেন বিশ্বের তিন নম্বর খেলোয়াড় মিয়োস রাওনিচের কাছে। ফল ৪-৬, ৬-৩, ৬-৪। 
হেরে ধারাবাহিকতার অভাবকে দায়ী করেছেন নাদাল। বলেছেন, ‘‘প্রথম সেটে জেতার পর দ্বিতীয় সেটের পঞ্চম গেমে দু’বার ব্রেক পয়েন্টে দাঁড়িয়ে ছিলাম। সেখান থেকেই ক্রস কোর্ট ফোর হ্যান্ড পাসিং শটটা বাইরে মারলাম! ওই গেমটা জিতলে ম্যাচের ফল হয়তো অন্যরকম হতো।’’
নাদাল’কে প্রশ্ন করা হয়েছিল, আসন্ন অস্ট্রেলিয়ান ওপেনে তাঁর চ্যাম্পিয়ন হওয়ার কোনও সম্ভাবনা কি আছে? তিনি বলেছেন, ‘‘ভবিষ্যদ্বাণী করতে পারব না। তবে এখনও দিন দশেক সময় আছে। এটুকু বলতে পারি যে, লড়াই করব। অন্তত, আজ প্রথম সেটে যেরকম খেলেছি সেই পারফরম্যান্সটা রাখতে পারলে অনেক কিছুই সম্ভব।’’
নাদালের হারের দিনেই হপম্যান কাপে সুইৎজারল্যান্ড’কে ফাইনালের কাছাকাছি নিয়ে গেলেন রজার ফেডেরার। শুক্রবার তিনি সিঙ্গলসে রিচার্ড গ্যাসকে’কে উড়িয়ে দিলেন। ফল ৬-১, ৬-৪। জয়ের পথে ফেডেরার করেছেন ১১টি নিখুঁত এস।